Már Rick és Morty is a Death Strandinget reklámozzák egy vicces videóban
Még Kojima művénél is betegebb
Posted 2019. november 5. 22.00
Megkezdődött a visszaszámlálás, már csak pár nap van hátra a Kojima Hideo szürreális nyílt világú játéka, a Death Stranding megjelenéséig. Lesz ebben minden, amit a japán alkotó csak el tudott képzelni politikai thrillertől a családi drámán át a démoni horrorig. Ha nem lenne elég bizarr, hogy a főhős futár, Sam Bridges egy kisbabát hord magánál egy mesterséges anyaméhben, akkor nézzétek meg az Adult Swim és a Kojima Productions közös reklámját, amely a híres animációs sorozatot, a Rick és Mortyt és a Death Strandinget keresztezi a játék és a széria 4. évadának népszerűsítése végett. A rövid, frappáns és nem kevésbé elborult reklám alább megtekinthető.
A két alkotás csak látszólag van fényévekre egymástól, valójában igen sok a közös pontjuk, hiszen Rick mint őrült tudós szeret az alternatív dimenziókban kalandozni unokájával, Mortyval. Hogy-hogy nem legújabb kalandjuk során éppen a Death Stranding világába csöppennek, ahol Morty ölti magára Sam öltözetét és szerepét. A csavar a dologban az, hogy ők még nem tudják, mire is jó a főhős hasára erősített bébi, úgyhogy egészen fura dolgot akarnak vele csinálni különleges képességekben reménykedve.
A Death Stranding november 8-án, azaz most pénteken fog megjelenni PlayStation 4-re, PC-re valamikor 2020 nyarán érkezik (PS4-es tesztünk itt olvasható). A Rick és Morty 4. évada pedig november 10-én indul.
20 óra, 25 perc Comments